Document ID: 32014R1342

NARIADENIE KOMISIE (EÚ) č. 1342/2014
zo 17. decembra 2014,
ktorým sa mení nariadenie Európskeho parlamentu a Rady (ES) č. 850/2004 o perzistentných organických znečisťujúcich látkach, pokiaľ ide o prílohy IV a V
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EHS (1), a najmä na jeho článok 7 ods. 4 písm. a) a ods. 5 a na jeho článok 14 ods. 2 a 4,
keďže:
(1)
Nariadením (ES) č. 850/2004 sa do právnych predpisov Únie začleňujú záväzky ustanovené v Štokholmskom dohovore o perzistentných organických látkach (ďalej len „Štokholmský dohovor“) schválenom rozhodnutím Rady 2006/507/ES (2) v mene Spoločenstva a v Protokole o perzistentných organických látkach k Dohovoru z roku 1979 o diaľkovom znečisťovaní ovzdušia prechádzajúcom hranicami štátov (ďalej len „protokol“) schválenom rozhodnutím Rady 259/2004/ES (3) v mene Spoločenstva.
(2)
Na štvrtej Konferencii zmluvných strán Štokholmského dohovoru konanej od 4. do 8. mája 2009 sa dospelo k dohode, že sa do príloh k Štokholmskému dohovoru doplní chlórdekón, hexabrómbifenyl, hexachlórcyklohexány vrátane lindánu, pentachlórbenzén, tetrabrómdifenyléter, pentabrómdifenyléter, hexabrómdifenyléter a heptabrómdifenyléter, ako aj kyselina heptadekafluóroktán-1-sulfónová (ďalej aj „PFOS“) a jej deriváty.
(3)
Vzhľadom na pochybnosti o úplnosti a reprezentatívnosti vedeckých informácií, pokiaľ ide o množstvá a koncentrácie POP brómovaných difenyléterov a PFOS vo výrobkoch a odpadoch, tieto látky boli predbežne zaradené do príloh IV a V k nariadeniu (ES) č. 850/2004 bez uvedenia maximálnych koncentračných limitov.
(4)
Medzitým boli posúdené ďalšie vedecké údaje o množstvách a koncentráciách POP brómovaných difenyléterov a PFOS vo výrobkoch a odpadoch. Je preto nevyhnutné, aby sa bezodkladne zaviedli maximálne koncentračné limity pre tieto perzistentné organické látky v záujme zabezpečenia jednotného uplatňovania nariadenia (ES) č. 850/2004 a zabránenia neustálemu uvoľňovaniu týchto látok do životného prostredia.
(5)
Na svojom 27. zasadnutí v dňoch 14. až 18. decembra 2009 sa výkonný orgán protokolu rozhodol doplniť do protokolu hexachlórbuta-1,3-dién, polychlórované naftalény a chlórované parafíny s krátkym reťazcom.
(6)
Na piatej Konferencii zmluvných strán Štokholmského dohovoru konanej 25. až 29. apríla 2011 sa prijalo rozhodnutie o doplnení endosulfánu na zoznam perzistentných organických látok, ktoré sa majú všade na svete okrem niekoľkých výnimiek eliminovať.
(7)
Vzhľadom na rozhodnutia prijaté výkonným orgánom protokolu a Konferencie zmluvných strán Štokholmského dohovoru je nevyhnutné aktualizovať prílohy IV a V k nariadeniu (ES) č. 850/2004 v záujme zaradenia uvedených látok do týchto príloh.
(8)
Nariadenie (ES) č. 850/2004 by sa preto malo zodpovedajúcim spôsobom zmeniť.
(9)
S cieľom poskytnúť spoločnostiam a príslušným orgánom dostatočný čas na prispôsobenie sa novým požiadavkám by sa toto nariadenie malo uplatňovať od 18. júna 2015.
(10)
Opatrenia stanovené v tomto nariadení sú v súlade so stanoviskom výboru zriadeného podľa článku 39 smernice Európskeho parlamentu a Rady 2008/98/ES (4),
PRIJALA TOTO NARIADENIE:
Článok 1
Nariadenie (ES) č. 850/2004 sa mení takto:
1.
Príloha IV sa nahrádza textom uvedeným v prílohe I k tomuto nariadeniu.
2.
Príloha V sa mení v súlade s prílohou II k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 18. júna 2015.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. decembra 2014

Labels: 3
1
20